Priekšlikums PADOMES REGULA ar ko galīgo antidempinga maksājumu, kas ar Regulu (ES) Nr. 511/2010 noteikts dažu Ķīnas Tautas Republikas izcelsmes molibdēna stiepļu importam, piemēro arī dažu molibdēnas stiepļu importam, ko nosūta no Malaizijas, deklarējot vai nedeklarējot Malaizijas izcelsmi, un ar ko izbeidz izmeklēšanu attiecībā uz importu, ko nosūta no Šveices /* COM/2011/0867 galīgā redakcija - 2011/0422 (NLE) */





PASKAIDROJUMA RAKSTS 1. PRIEKŠLIKUMA KONTEKSTS · Priekšlikuma pamatojums un mērķi Šis priekšlikums attiecas uz to, kā procedūrā par dažu molibdēna stiepļu importu, ko nosūta no Malaizijas un Šveices, deklarējot vai nedeklarējot Malaizijas un Šveices izcelsmi, piemērot Padomes Regulu (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis[1] (“pamatregula”). · Vispārīgais konteksts Šis priekšlikums sagatavots, īstenojot pamatregulu un veicot izmeklēšanu saskaņā ar pamatregulā noteiktajām pamatprasībām un procedūras prasībām. Pašlaik spēkā esošie pasākumi ir galīgais antidempinga maksājums, kas ar Padomes Regulu (ES) Nr. 511/2010 (OV L 150, 16.6.2010., 17. lpp.) noteikts dažu Ķīnas Tautas Republikas izcelsmes molibdēna stiepļu importam. · Atbilstība pārējiem Savienības politikas virzieniem un mērķiem Nepiemēro. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI · Apspriešanās ar ieinteresētajām personām Procedūrā iesaistītajām ieinteresētajām personām izmeklēšanas laikā tika dota iespēja aizstāvēt savas intereses saskaņā ar pamatregulas noteikumiem. · Ekspertu atzinuma pieprasīšana un izmantošana Neatkarīgu ekspertu atzinums nebija vajadzīgs. · Ietekmes novērtējums Šis priekšlikums ir sagatavots, īstenojot pamatregulu. Pamatregulā nav paredzēts vispārējs ietekmes novērtējums, bet sniegts pilnīgs vērtējamo nosacījumu uzskaitījums. 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums 2010. gada jūnijā dažu Ķīnas Tautas Republikas (ĶTR) izcelsmes molibdēna stiepļu importam tika noteikts galīgais antidempinga maksājums 64,3 % apmērā. Pēc Eiropas Metālu asociācijas (Eurometaux) pieprasījuma, kas iesniegts Savienības molibdēna stiepļu ražotāja vārdā, pašreizējo izmeklēšanu sāka 2011. gada 18. maijā saskaņā ar pamatregulas 13. panta 3. punktu. Pieprasījuma iesniedzējs apgalvoja, ka spēkā esošie pasākumi ir apieti, izmantojot pārsūtījumus caur Malaiziju un Šveici. Konstatējumi šajā lietā pamatojas tikai uz pieejamajiem faktiem, jo nesadarbojās ne attiecīgo valstu ražotāji eksportētāji, ne arī ES importētāji. Netika saņemtas piezīmes no Ķīnas, Malaizijas vai Šveices iestādēm. Saskaņā ar pieprasījumu molibdēna stieples netiek ražotas Malaizijā vai Šveicē. Šīs izmeklēšanas gaitā Komisija nesaņēma pierādījumus, kas būtu pretrunā šai informācijai. Šveice Izmeklēšanā netika konstatēts, ka ir veikti ĶTR izcelsmes molibdēna stiepļu pārsūtījumi caur Šveici, jo IP laikā attiecīgais ražojums, kura izcelsme deklarēta Šveicē, netika importēts no Šveices uz ES. Tādēļ izmeklēšana attiecībā uz iespējamu antidempinga pasākumu apiešanu, importējot molibdēna stieples, kas nosūtītas no Šveices, būtu jāizbeidz, kā arī no Šveices nosūtītu molibdēna stiepļu importa reģistrācija, kas noteikta ar izmeklēšanas sākšanas regulu, būtu jāpārtrauc. Malaizija Importa samazinājums no Ķīnas un vienlaicīgs importa pieaugums no Malaizijas radīja pārmaiņas tirdzniecības modelī starp ĶTR un Malaiziju, no vienas puses, un Savienību, no otras puses. Izmeklēšanā nekonstatēja citus pamatotus iemeslus vai ekonomisku izskaidrojumu, kas pamatotu pārsūtīšanu, kā vien izvairīšanos no spēkā esošajiem pasākumiem. Izņemot maksājumu, nekonstatēja citus elementus, ko varētu uzskatīt par pārsūtīšanas izmaksu izlīdzināšanu. Salīdzinot vidējo svērto normālo vērtību, kas noteikta sākotnējā izmeklēšanā, un vidējo svērto eksporta cenu, noteica dempingu. Turklāt konstatēja, ka eksporta cenas no Malaizijas bija zemākas par Savienības ražošanas nozares cenām, kā noteikts sākotnējā izmeklēšanā. Attiecībā uz apjomu ietekmējošiem faktoriem importa apmērs no Malaizijas IP laikā bija aptuveni 6 % no ĶTR izcelsmes ražojuma importa apmēra pirms pasākumu piemērošanas. Tāpēc jāsecina, ka imports no Malaizijas samazina maksājuma korektīvo ietekmi gan attiecībā uz daudzumiem, gan cenām. Tādēļ tiek ierosināts attiecināt antidempinga pasākumus arī uz molibdēnas stiepļu importu, kas tieši vai caur trešo valsti nosūtīts no Malaizijas, deklarējot vai nedeklarējot Malaizijas izcelsmi. · Juridiskais pamats Padomes 2009. gada 30. novembra Regula (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis, un jo īpaši tās 13. pants. · Subsidiaritātes princips Priekšlikums ir Savienības ekskluzīvā kompetencē. Tādēļ subsidiaritātes principu nepiemēro. · Proporcionalitātes princips Priekšlikums ir saskaņā ar proporcionalitātes principu šāda iemesla dēļ. Rīcības forma ir aprakstīta iepriekš minētajā pamatregulā un neparedz valstu lēmumus. Netiek prasīts norādīt, kā līdz minimumam samazina un proporcionāli priekšlikuma mērķim sadala Savienības, valstu valdību, reģionālo un vietējo varas iestāžu, uzņēmēju un pilsoņu finansiālo un administratīvo slogu. · Juridisko instrumentu izvēle Ierosinātais juridiskais instruments: Padomes regula. Citi instrumenti nebūtu piemēroti, jo pamatregula neparedz alternatīvas. 4. IETEKME UZ BUDŽETU Priekšlikums neietekmē Savienības budžetu. 2011/0422 (NLE) Priekšlikums PADOMES REGULA ar ko galīgo antidempinga maksājumu, kas ar Regulu (ES) Nr. 511/2010 noteikts dažu Ķīnas Tautas Republikas izcelsmes molibdēna stiepļu importam, piemēro arī dažu molibdēnas stiepļu importam, ko nosūta no Malaizijas, deklarējot vai nedeklarējot Malaizijas izcelsmi, un ar ko izbeidz izmeklēšanu attiecībā uz importu, ko nosūta no Šveices EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2009. gada 30. novembra Regulu (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis[2] (“pamatregula”), un jo īpaši tās 13. pantu, ņemot vērā priekšlikumu, ko Eiropas Komisija (“Komisija”) iesniedza pēc apspriešanās ar Padomdevēju komiteju, tā kā: A. PROCEDŪRA 1. Spēkā esošie pasākumi (1) Ar Regulu (ES) Nr. 511/2010[3] (“sākotnējā regula”) Padome piemēroja galīgo antidempinga maksājumu 64,3 % apmērā dažu Ķīnas Tautas Republikas (“ĶTR” jeb “attiecīgā valsts”) izcelsmes molibdēna stiepļu importam, kā definēts minētās regulas 1. panta 1. punktā (“attiecīgais ražojums”). Šie pasākumi turpmāk būs minēti kā “spēkā esošie pasākumi”, un izmeklēšana, kuras rezultātā ar sākotnējo regulu noteica pasākumus, turpmāk būs minēta kā “sākotnējā izmeklēšana”. 2. Pieprasījums (2) Komisija 2011. gada 4. aprīlī saskaņā ar pamatregulas 13. panta 3. punktu saņēma pieprasījumu izmeklēt iespējamu spēkā esošo pasākumu apiešanu. Pieprasījumu dažu molibdēna stiepļu Savienības ražotāja vārdā iesniedza Eiropas Metālu asociācija (Eurometaux) (“pieprasījuma iesniedzējs”). (3) Pieprasījumā tika apgalvots, ka pēc spēkā esošo pasākumu piemērošanas ir ievērojami mainījies tirdzniecības modelis starp ĶTR, Malaiziju un Šveici, no vienas puses, un Savienību, no otras puses. Pieprasījuma iesniedzējs apgalvoja, ka šīs pārmaiņas radušās molibdēna stiepļu pārsūtījumu dēļ caur Malaiziju vai Šveici. (4) Pieprasījumā tika secināts, ka pārsūtījumiem nav pietiekama pamata vai ekonomiska pamatojuma, izņemot spēkā esošos pasākumus. (5) Visbeidzot, pieprasījuma iesniedzējs apgalvoja, ka spēkā esošo pasākumu korektīvā ietekme mazinājusies gan attiecībā uz cenām, gan daudzumiem, un ka no Malaizijas vai Šveices nosūtītās molibdēna stieples tiek pārdotas par dempinga cenām salīdzinājumā ar normālo vērtību, kas noteikta sākotnējā izmeklēšanā. 3. Procedūras sākšana (6) Pēc apspriešanās ar padomdevēja komiteju noteikusi, ka ir pietiekami prima facie pierādījumi, lai sāktu izmeklēšanu saskaņā ar pamatregulas 13. pantu, Komisija ar Regulu (ES) Nr. 477/2011[4] (“izmeklēšanas sākšanas regula”) sāka izmeklēšanu. Turklāt Komisija atbilstoši pamatregulas 13. panta 3. punktam un 14. panta 5. punktam ar izmeklēšanas sākšanas regulu uzdeva muitas dienestiem no 2011. gada 19. maija reģistrēt attiecīgā ražojuma importu, ko nosūta no Malaizijas vai Šveices un deklarē vai nedeklarē ar izcelsmi Malaizijā vai Šveicē. 4. Izmeklēšana (7) Par izmeklēšanas sākšanu Komisija oficiāli paziņoja ĶTR, Malaizijas un Šveices iestādēm, šo valstu ražotājiem eksportētājiem un tirgotājiem, zināmajiem iesaistītajiem Savienības importētājiem un Savienības ražotājiem. (8) Anketas nosūtīja ražotājiem eksportētājiem Malaizijā, Šveicē un ĶTR, kā arī zināmajiem iesaistītajiem un/vai pieprasījumā minētajiem Savienības importētājiem. Ieinteresētajām personām bija dota iespēja izmeklēšanas sākšanas regulā noteiktajā termiņā rakstiski izteikt savu viedokli un pieprasīt, lai tās uzklausa. Visām ieinteresētajām personām tika paziņots, ka nesadarbošanās gadījumā tiktu piemērots pamatregulas 18. pants un ka konstatējumi tiktu izdarīti, pamatojoties uz pieejamiem faktiem. (9) Viens Savienības importētājs sazinājās ar Komisiju un paziņoja, ka nekad nav iepircis molibdēna stieples ārpus Savienības. (10) Divi Malaizijas uzņēmumi iesniedza informāciju, ka IP laikā tie nav ne ražojuši, ne eksportējuši molibdēna stieples uz Savienību. (11) Viens Šveices uzņēmums paziņoja, ka pēdējos trijos gados tas nav bijis iesaistīts molibdēna stiepļu ražošanā un pārdošanā. (12) Viens Ķīnas ražotājs atbildēja uz anketas jautājumiem, norādot, ka no 2009. gada tas nav eksportējis molibdēna stieples ne uz Savienību, ne uz Malaiziju vai Šveici. (13) Komisija nesaņēma piezīmes no Ķīnas, Malaizijas vai Šveices iestādēm. 5. Izmeklēšanas periods (14) Izmeklēšanas periods bija no 2010. gada 1. aprīļa līdz 2011. gada 31. martam (“IP”). Lai noskaidrotu tirdzniecības modelī notikušās izmaiņas, tika vākti dati par laikposmu no 2007. gada līdz IP beigām (“attiecīgais periods”). B. IZMEKLĒŠANAS REZULTĀTI 1. Vispārīgi apsvērumi/sadarbības pakāpe (15) Kā minēts 10. apsvērumā, tikai divi uzņēmumi Malaizijā sadarbojās, bet IP laikā tie neeksportēja attiecīgo ražojumu uz Savienību. Kā norādīts 11. apsvērumā, tikai viens Šveices uzņēmums iesniedza informāciju par to, ka pēdējos trijos gados šis uzņēmums nav bijis iesaistīts attiecīgā ražojuma ražošanā un pārdošanā. Tādējādi konstatējumi šajā izmeklēšanā bija jāpamato uz pieejamajiem faktiem saskaņā ar pamatregulas 18. pantu. (16) Lai saskaņā ar pamatregulas 13. panta 1. punktu novērtētu, vai pasākumi ir apieti, secīgi analizēja, 1) vai ir vērojamas pārmaiņas ĶTR, Malaizijas un Šveices, no vienas puses, un Savienības, no otras puses, tirdzniecības modelī; 2) vai šīs pārmaiņas izraisījusi prakse, process vai darbs un tām nav cita pamatota iemesla vai ekonomiska izskaidrojuma kā vien maksājuma uzlikšana; 3) vai ir pierādījumi par kaitējumu vai to, ka maksājuma korektīvā ietekme ir mazināta attiecībā uz līdzīgā ražojuma cenām un/vai daudzumiem; un 4) vai vajadzības gadījumā saskaņā ar pamatregulas 2. panta noteikumiem ir pierādījumi par dempingu attiecībā uz līdzīgajam ražojumam iepriekš noteiktajām normālajām vērtībām. 2. Attiecīgais ražojums un līdzīgais ražojums (17) Attiecīgais ražojums, kā definēts sākotnējā izmeklēšanā, ir molibdēna stieples, kuru molibdēna masa ir vismaz 99,95 % un maksimālais šķērsgriezuma izmērs ir lielāks nekā 1,35 mm, bet nepārsniedz 4,0 mm; šā ražojuma izcelsme ir ĶTR un patlaban to klasificē ar KN kodu ex 8102 96 00. (18) Izmeklējamais ražojums ir 17. apsvērumā definētais ražojums, kas nosūtīts no Malaizijas vai Šveices, deklarējot vai nedeklarējot Malaizijas vai Šveices izcelsmi. (19) Pamatojoties uz datiem no Surveillance II datubāzes, attiecībā uz importu, kura izcelsme deklarēta Šveicē, konstatēja, ka šāds attiecīgā ražojuma imports uz Savienību nav veikts IP laikā. (20) Attiecībā uz importu, kura izcelsme deklarēta Malaizijā, sadarbības trūkuma dēļ no ĶTR uz Savienību eksportēto molibdēna stiepļu salīdzinājumu ar molibdēna stieplēm, kas nosūtītas no Malaizijas uz Savienību, veica, pamatojoties uz informāciju, kas pieejama saskaņā ar pamatregulas 18. pantu, un informāciju, kas iekļauta pieprasījumā. Pašreizējā izmeklēšanā iegūtā informācija liecina, ka no ĶTR uz Savienību eksportētajām molibdēna stieplēm un molibdēna stieplēm, kas nosūtītas no Malaizijas uz Savienību, ir vienādas fizikālās pamatīpašības un izmantojums. Tādēļ pamatregulas 1. panta 4. punkta izpratnē tās tiek uzskatītas par līdzīgiem ražojumiem. Izmeklēšanas laikā netika iesniegta informācija, kas apliecinātu pretējo. 3. Tirdzniecības modeļa pārmaiņas Molibdēna stiepļu imports uz Savienību 3.1.1. Ķīnas Tautas Republika un Malaizija (21) Tā kā Ķīnas ražotāji eksportētāji nesadarbojās, tika izmantoti dažādi statistikas avoti, lai pārbaudītu importa apjomus 2010. gadā un IP laikā. Tie bija gan tādi publiski pieejami avoti kā Eurostat, gan citi avoti, piemēram, datubāze saskaņā ar pamatregulas 14.panta 6.punktu un Surveillance II daubāze. (22) Kā norādīts sākotnējās regulas 27. apsvērumā, imports no ĶTR 2007. gadā bija 87 tonnas, 2008. gadā – 100 tonnas un sākotnējā IP laikā (no 2008. gada 1. aprīļa līdz 2009. gada 31. martam) – 97 tonnas. (23) Pēc pasākumu piemērošanas attiecīgā ražojuma imports no ĶTR krasi samazinājās (no 97 tonnām sākotnējā IP laikā līdz mazāk kā 10 tonnām IP laikā). Savukārt imports no Malaizijas palielinājās no nulles 2009. gadā līdz aptuveni 6 tonnām IP laikā. 3.1.2. Ķīnas Tautas Republika un Šveice (24) Saskaņā ar Eurostat datiem, t.i., datiem KN kodu līmenī, imports no Šveices pieauga faktiski no nulles 2009. gadā un iepriekšējos gados līdz 5 tonnām 2010. un 2011.gadā. Tomēr izmeklēšanā konstatēja, ka IP laikā attiecīgā ražojuma imports no Šveices, deklarējot vai nedeklarējot Šveices izcelsmi, uz Savienību netika veikts. Turklāt šāds imports netika veikts visu 2010. gadu, lai gan sākotnējie pagaidu pasākumi bija spēkā kopš 2009. gada decembra. 3.1.3. Imports no Ķīnas Tautas Republikas uz Malaiziju un Šveici (25) Ķīnas statistikas avoti norāda, ka attiecīgā ražojuma eksports uz Malaiziju sākās 2010. gadā, jo 2008. un 2009. gadā eksportēja tikai nelielu daudzumu. (26) Šveices statistikas avoti liecina, ka imports no ĶTR uz Šveici sākās 2010. gadā un turpinājās 2011. gadā, lai gan neliels daudzums tika importēts 2008. un 2009. gadā. Tomēr šie dati par importu ir KN kodu līmenī un tādējādi to joma ir plašāka nekā attiecīgā ražojuma definīcija pašreizējā izmeklēšanā. Kā norādīts iepriekš, attiecīgā ražojuma eksports no Šveices uz ES, deklarējot vai nedeklarējot Šveices izcelsmi, netika konstatēts. Tādēļ izmeklēšanā nevarēja noteikt, vai veikta ĶTR izcelsmes molibdēna stiepļu pārsūtīšana caur Šveici. 3.1.4. Secinājums par tirdzniecības modeļa pārmaiņām Malaizija (27) Kopējais attiecīgā ražojuma ĶTR eksporta apjoma samazinājums uz Savienību no 2010. gada un vienlaicīgais eksporta pieaugums no Malaizijas un no ĶTR uz Malaiziju pēc sākotnējo pasākumu ieviešanas liecināja par tirdzniecības modeļa pārmaiņām starp iepriekšminētajām valstīm, no vienas puses, un Savienību, no otras puses. Šveice (28) Attiecībā uz Šveici nevarēja noteikt, vai ir mainījies tirdzniecības modelis starp ĶTR, Šveici un ES saistībā ar attiecīgā ražojuma importu. Tādēļ izmeklēšana attiecībā uz antidempinga pasākumu iespējamo apiešanu, importējot molibdēna stieples, kas nosūtītas no Šveices, būtu jāizbeidz. 4. Apiešanas raksturs un nepietiekami pamatots iemesls vai ekonomisks izskaidrojums (29) Pamatregulas 13. panta 1. punktā noteikts, ka pārmaiņas tirdzniecības modelī izraisa prakse, process vai darbs un tām nav cita pamatota iemesla vai ekonomiska izskaidrojuma kā vien maksājuma uzlikšana. Prakse, process vai darbs cita starpā ietver tāda ražojuma nosūtīšanu caur trešām valstīm, kuram piemēroti pasākumi. (30) Salīdzinot tirdzniecības plūsmu starp ĶTR un Malaiziju, no vienas puses, un Malaiziju un ES, no otras puses, tika konstatēts, ka tiek veikta pārsūtīšana. Pieprasījumā izteikto apgalvojumu neapstrīdēja neviens uzņēmējs no iepriekšminētajām valstīm, ne arī no ES. Jāatgādina, ka neviens no molibdēna ražotājiem Malaizijā nesadarbojās šajā izmeklēšanā. (31) Izmeklēšanā nekonstatēja citus pamatotus iemeslus vai ekonomisku izskaidrojumu, kas pamatotu pārsūtīšanu, kā vien izvairīšanos no spēkā esošajiem pasākumiem. Izņemot izvairīšanos no maksājuma, nekonstatēja citus elementus, ko varētu uzskatīt par attiecīgā ražojuma pārsūtīšanas no ĶTR caur Malaiziju izmaksu izlīdzināšanu. (32) Šo secinājumu apstiprina tas, ka neviens no molibdēna stiepļu ražotājiem Malaizijā pašreizējā izmeklēšanā nesadarbojās. (33) Turklāt jānorāda, ka imports no Malaizijas tika pārtraukts aptuveni tajā pat laikā, kad publicēja izmeklēšanas sākšanas regulu. (34) Tā kā nav cita pamatota iemesla vai ekonomiska izskaidrojuma pamatregulas 13. panta 1. punkta otrā teikuma nozīmē, jāsecina, ka tirdzniecības modeļa pārmaiņas starp ĶTR un Malaiziju no vienas puses un Savienību no otras puses radušās spēkā esošo pasākumu piemērošanas dēļ. 5. Maksājuma korektīvās ietekmes mazināšana līdzīga ražojuma cenu un/vai daudzumu ziņā (35) Lai novērtētu, vai importētie ražojumi no Malaizijas daudzuma un cenu ziņā mazina spēkā esošo pasākumu korektīvo ietekmi, izmantoja datus no 21. apsvērumā minētajiem pieejamajiem avotiem, jo tie bija labākie pieejamie dati par Malaizijas eksporta daudzumiem un cenām. (36) Uzskatīja, ka importa pieaugums no Malaizijas daudzuma ziņā ir nozīmīgs. Importa apjoms no Malaizijas IP laikā bija 6 % no ĶTR izcelsmes ražojuma importa apjoma uz ES pirms pasākumu piemērošanas. (37) Salīdzinot kaitējuma novēršanas līmeni, kas bija noteikts sākotnējā regulā, un vidējo svērto eksporta cenu, konstatēja ievērojamu mērķa cenas samazinājumu. Tāpēc secināja, ka spēkā esošo pasākumu korektīvā ietekme ir mazināta gan daudzuma, gan cenas ziņā. 6. Pierādījumi par dempingu attiecībā uz līdzīgam ražojumam agrāk noteikto normālo vērtību (38) Tā kā neviens no ražotājiem eksportētajiem nesadarbojās, eksporta cenas noteica, pamatojoties uz pieejamajiem faktiem saskaņā ar pamatregulas 18. pantu. Uzskatīja, ka visticamākās ir cenas, kas iegūtas no 21. apsvērumā minētajiem statistikas avotiem. (39) Saskaņā ar pamatregulas 13. panta 1. punktu uzskatīja par lietderīgu, ka normālā vērtība, kas izmantojama pret apiešanu vērstajā izmeklēšanā, ir normālā vērtība, kas noteikta sākotnējās izmeklēšanas laikā. Sadarbības trūkuma dēļ un saskaņā ar pamatregulas 18. pantu, lai salīdzinātu eksporta cenu un normālo vērtību, uzskatīja par lietderīgu pieņemt, ka šajā izmeklēšanā novērotais preču sortiments bija tāds pats kā sākotnējā izmeklēšanā. (40) Sākotnējā izmeklēšanā ASV tika uzskatīta par atbilstošu tirgus ekonomikas analoga valsti. Tā kā analogās valsts ražotājs ir veicis tikai maznozīmīgus pārdevumus ASV iekšzemes tirgū, būtu nepamatoti izmantot šos ASV iekšzemes pārdošanas datus, lai noteiktu vai aprēķinātu normālo vērtību. Tādēļ normālo vērtību ĶTR noteica, pamatojoties uz ASV cenām, eksportējot uz citām trešām valstīm, tostarp uz ES. (41) Saskaņā ar pamatregulas 2. panta 11. un 12. punktu dempings tika aprēķināts, salīdzinot sākotnējā regulā noteikto vidējo svērto normālo vērtību ar šīs izmeklēšanas periodā noteiktajām vidējām svērtajām eksporta cenām, kuras izteiktas procentos no neto cenas līdz Savienības robežai pirms nodokļu nomaksas. (42) Salīdzinot vidējo svērto normālo vērtību un vidējās svērtās eksporta cenas, noteica dempingu. C. PASĀKUMI (43) Ņemot vērā iepriekšminētos konstatējumus, secināja, ka ĶTR izcelsmes molibdēna stiepļu importam noteiktais galīgais antidempinga maksājums ir apiets, izmantojot pārsūtījumus caur Malaiziju. (44) Saskaņā ar pamatregulas 13. panta 1. punkta pirmo teikumu spēkā esošie antidempinga pasākumi, kas noteikti ĶTR izcelsmes attiecīgā ražojuma importam, būtu jāattiecina uz šā paša ražojuma importu, to nosūtot no Malaizijas, deklarējot vai nedeklarējot Malaizijas izcelsmi. (45) Regulas (ES) Nr. 511/2010 1. panta 2. punktā noteiktie pasākumi, kuru piemērošanas joma būtu jāpaplašina, ir galīgais antidempinga maksājums 64,3 % apmērā, ko piemēro Savienības brīvas robežpiegādes neto cenai pirms nodokļu nomaksas. (46) Saskaņā ar pamatregulas 13. panta 3. punkta un 14. panta 5. punktu, kas nosaka, ka visi paplašinātie pasākumi būtu jāattiecina uz importu, kas nonāk Savienībā, ievērojot prasību par reģistrāciju, ko noteica ar izmeklēšanas sākšanas regulu, maksājumi būtu jāiekasē par to reģistrēto molibdēna stiepļu importu, kas nosūtīts no Malaizijas. D. IZMEKLĒŠANAS IZBEIGŠANA ATTIECĪBĀ UZ IMPORTU NO ŠVEICES (47) Ņemot vērā konstatējumus par Šveici, izmeklēšana par iespējamo antidempinga pasākumu apiešanu, ko veic, importējot attiecīgo ražojumu, kas nosūtīts no Šveices, būtu jāizbeidz, un no Šveices nosūtītu molibdēna stiepļu importa reģistrācija, kas noteikta ar izmeklēšanas sākšanas regulu, būtu jāpārtrauc. E. ATBRĪVOJUMA PIEPRASĪJUMI (48) Jāatgādina, ka pašreizējā izmeklēšanā netika atrasts neviens Malaizijas molibdēna stiepļu ražotājs/eksportētājs uz Savienību un neviens šāds ražotājs eksportētājs nepieteicās. Tomēr jebkuram Malaizijas ražotājam, kurš neeksportēja izmeklējamo ražojumu uz Savienību IP laikā un apsver iespēju iesniegt pieprasījumu par atbrīvojumu no paplašinātā antidempinga maksājuma saskaņā ar pamatregulas 11. panta 4. punktu un 13. panta 4. punktu, būs jāizpilda anketa, lai Komisija varētu noteikt, vai var piešķirt atbrīvojumu no maksājuma. Šādu atbrīvojumu var piešķirt, novērtējot attiecīgā ražojuma tirgus situāciju, ražošanas jaudu un jaudas izmantojumu, publisko iepirkumu, pārdevumus un iespējamību, ka turpināsies darbības, kurām nav pietiekami pamatota iemesla vai ekonomiskā izskaidrojuma un kurās atklājušies pierādījumi par dempingu. Komisija parasti veic arī pārbaudes apmeklējumu uz vietas. Pieprasījums būtu jānosūta tieši Komisijai, pievienojot visu vajadzīgo informāciju, jo īpaši par izmaiņām uzņēmuma darbībā, kas saistītas ar ražošanu un pārdevumiem. (49) Ja atbrīvojums tiek atzīts par pamatotu, Komisija, apspriežoties ar Padomdevēju komiteju, attiecīgi ierosinās veikt paplašināto spēkā esošo pasākumu grozījumus. Pēc tam visus piešķirtos atbrīvojumus kontrolēs, lai nodrošinātu regulā paredzēto nosacījumu izpildi. F. INFORMĀCIJAS IZPAUŠANA (50) Visas ieinteresētās personas ir informētas par būtiskajiem faktiem un apsvērumiem, kas ir iepriekšminēto secinājumu pamatā, un tām bija iespēja izteikt piezīmes un tikt uzklausītām, IR PIEŅĒMUSI ŠO REGULU. 1. pants 1. Ar šo galīgo antidempinga maksājumu, ko ar Regulu (ES) Nr. 511/2010 noteica dažu Ķīnas Tautas Republikas izcelsmes molibdēna stiepļu, kuru molibdēna masa ir vismaz 99,95 % un maksimālais šķērsgriezuma izmērs ir lielāks nekā 1,35 mm, bet nepārsniedz 4,0 mm, un patlaban to klasificē ar KN kodu ex 8102 96 00, importam, piemēro arī molibdēna stiepļu, kuru molibdēna masa ir vismaz 99,95 % un maksimālais šķērsgriezuma izmērs ir lielāks nekā 1,35 mm, bet nepārsniedz 4,0 mm, un kuras patlaban klasificē ar KN kodu ex 8102 96 00 (TARIC kods 8102 96 00 11), importam, ko nosūta no Malaizijas, deklarējot vai nedeklarējot Malaizijas izcelsmi. 2. Maksājumus, kuru piemērošanas joma ir paplašināta ar šā panta 1. punktu, iekasē par importu, kas nosūtīts no Malaizijas, deklarējot vai nedeklarējot Malaizijas izcelsmi, kas reģistrēts saskaņā ar Komisijas Regulas (ES) Nr. 477/2011 2. pantu un Regulas (EK) Nr. 1225/2009 13. panta 3. punktu un 14. panta 5. punktu. 3. Piemēro spēkā esošos noteikumus par muitas nodokļiem, ja nav noteikts citādi. 2. pants 1. Pieprasījumu atbrīvojumam no maksājuma, kura piemērošanas joma ir paplašināta ar 1. pantu, iesniedz rakstiski kādā no Eiropas Savienības oficiālajām valodām, un tas jāparaksta atbrīvojuma pieprasītāja uzņēmuma pilnvarotam pārstāvim. Pieprasījums jānosūta uz šādu adresi: European Commission Directorate-General for Trade Directorate H Office: N105 4/92 1049 Bruxelles/Brussel BELGIQUE/BELGIË Fakss: +32 2297 98 81 E-pasts: TRADE-13-3-MOLYBDENUM@ec.europa.eu 2. Saskaņā ar Regulas (EK) Nr. 1225/2009 13. panta 4. punktu Komisija pēc apspriešanās ar Padomdevēju komiteju importam, kas neapiet ar Regulu (ES) Nr. 511/2010 noteiktos antidempinga pasākumus, var ar lēmumu piešķirt atbrīvojumu no 1. pantā paredzētā maksājuma, kura piemērošanas joma ir paplašināta. 3. pants Ar šo izbeidz izmeklēšanu, kas sākta ar Regulu (ES) Nr. 477/2011 par antidempinga pasākumu, kuri noteikti ar Padomes Īstenošanas regulu (ES) Nr. 511/2010 dažu Ķīnas Tautas Republikas izcelsmes molibdēna stiepļu importam, iespējamu apiešanu, importējot konkrētas molibdēna stieples, ko nosūta no Šveices, deklarējot vai nedeklarējot Šveices izcelsmi. 4. pants Ar šo muitas dienestiem tiek uzdots pārtraukt importa reģistrēšanu, kas noteikta saskaņā ar Regulas (ES) Nr. 477/2011 2. pantu. 5. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, [..] Padomes vārdā ― priekšsēdētājs [1] OV L 343, 22.12.2009., 51. lpp. [2] OV L 343, 22.12.2009., 51. lpp. [3] OV L 150, 16.6.2010., 17. lpp. [4] OV L 131, 18.5.2011., 14. lpp.